Katrine Daugaard (LA), 2025-12-03:
Tak for det.
Liberal Alliance deler det grundlæggende udgangspunkt, at DR ikke længere skal være et statsejet 100 pct. skattefinansieret mediehus.
Vi mener, at tiden er løbet fra den model.
Men vi gør det med en vigtig tilføjelse, for hvor borgernes parti først og fremmest forholder sig til DR, forholder Liberal Alliance sig også til public service – til, hvordan vi i fremtiden sikrer danskerne god, uafhængig public service i et helt andet medielandskab, end dengang man opfandt Statsradiofonien.
Det er jo den store forskel.
Da man traf beslutningen om at lave et stort statsligt medie, levede vi i et nærmonopolmarked.
Man tændte for radioen eller for et fjernsynssignal, og så var det dér, sandheden kom fra.
Der var få kanaler, få redaktioner, og meget få alternativer, som alle var på avismarkedet.
I dag får danskerne deres nyheder og deres indhold fra aviser, private tv-stationer, streamingtjenester, podcasts, sociale medier og internationale platforme.
Vi lever i en verden af overflod af information, ikke mangel.
Netop derfor holder argumentet om DR som værn imod fake news altså heller ikke vand længere.
For det første har vi ikke andet end lødige, dygtige medier i Danmark.
For det andet kommer fake news ikke kun fra dunkle hjemmesider i udlandet.
Det kan også være ensidige aktivistiske fortællinger, hvor kilder og fakta vælges til og fra, så de passer til en bestemt politisk dagsorden.
Her har DR desværre selv spillet en rolle med dokumentarer, hvor man ukritisk bygger historier på aktivistiske kilder og med dækning af politisk sprængfarlige emner, hvor en bestemt venstreorienteret fortælling får lov til at dominere.
Når DR samtidig lader journalister, værter og redaktører, der offentligt har underskrevet erklæringer, der kobler folkedrab til Israel, fortsætte med at dække konflikten uden klar deklaration af deres inhabilitet, så er det jo præcis det modsatte af et værn mod fake news.
Det underminerer troværdigheden.
Kigger man på en vilkårlig sendeplan på DR 1, er hovedparten af indholdet gameshows og reality, livsstil og underholdningsprogrammer, som man ligeså godt kunne lægge på TV 2 eller enhver anden kommerciel kanal.
Når DR samtidig fylder markedet med gratis podcasts, longreads og underholdning betalt af skatten, presser det de private medier, der skal leve af brugernes frivillige betaling.
Alt og intet bliver kaldt public service, og så mister begrebet indhold.
Så er der den politiske slagside.
DR's forsvarere kan benægte det nok så meget, men de fleste danskere kan godt mærke, at klimadebatten, udlændingepolitikken, velfærdsstaten og køns- og identitetspolitik næsten altid behandles med den samme grundtone: Mere regulering er godt, mere omfordeling er ønskeligt, mere stat er løsningen.
Når man ovenikøbet opretter et mangfoldighedsteam, der eksplicit skal styre dækningen i retning af bestemte resultatmål, så bevæger man sig væk fra neutral public service og over i aktivistisk journalistik.
Hvis man deler det verdenssyn, kan man glæde sig over, at DR hvert år får knap 4 mia. kr. til at promovere det, men i et moderne mediemarked er det hverken rimeligt eller holdbart, at staten på den måde favoriserer en bestemt redaktionel kultur.
Her i Liberal Alliance er vores svar ganske klart: Ja, DR skal privatiseres, og ja, vi er enige med Borgernes Parti i, at DR ikke længere skal være en statslig mastodont.
Men vi stopper ikke der.
Vi har også en plan for, hvad der skal sættes i stedet.
For os er public service ikke et skældsord.
Vi ønsker stærke, uafhængige nyheder, dansk kultur, regional dækning, kvalitetsindhold til børn og smalle formater, der ellers kan have svært ved at klare sig i et lille sprogområde.
Det skal Danmark stadig have, også efter DR.
Derfor foreslår Liberal Alliance, at DR privatiseres, at public servicen defineres snævert og sendes i udbud.
Det er forskellen mellem Liberal Alliance og Borgernes Parti i den her debat.
Men vi støtter forslaget om at afvikle DR som statslig institution, og derfor vil vi gerne arbejde for, at næste skridt bliver en moderne public service-model, der giver frihed til borgerne og bedre, mere troværdig public service til Danmark.